**NÁRODNÁ RADA SLOVENSKEJ REPUBLIKY**

**VI. volebné obdobie**

**Návrh**

**zákon**

z ... 2014,

**ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov.**

Národná rada Slovenskej republiky sa uzniesla na tomto zákone:

**Čl. I**

Zákon č. 417/2013 Z. z. o pomoci v hmotnej núdzi a o zmene a doplnení niektorých zákonov sa mení a dopĺňa takto:

**1.** V § 2 ods. 1 sa slová „životného minima ustanovené osobitným predpisom3)“ nahrádzajú slovami „nárokov podľa tohto zákona“.

**2.** V § 4 ods. 3 sa písm. b) vypúšťa.

Doterajšie písmená c) až u) sa označujú ako písmená b) až t).

**3.** V § 4 ods. 3 písm. b) znie:

„b) 25 % z materského, invalidného dôchodku, sociálneho dôchodku priznaného z dôvodu invalidity a sirotského dôchodku,“.

**4.** V § 8 ods. 1 sa slová „aj keď príjem členov domácnosti nedosahuje sumy životného minima ustanovené osobitným predpisom“ vypúšťajú.

**5.** V § 9 ods. 1 prvá veta znie: „Nárok na pomoc v hmotnej núdzi vzniká fyzickej osobe v hmotnej núdzi, ak spĺňa podmienky ustanovené v § 10 až 14a a úhrn súm uvedených v § 10 ods. 2 a 3, § 11 ods. 2, § 12 ods. 2, § 13 ods. 2, § 14 ods. 2 a § 14a je vyšší ako úhrn súm príjmu podľa § 4.“.

**6.** V § 9 ods. 2 sa vkladá nová druhá veta, ktorá znie: „Nárok na pomoc v hmotnej núdzi podľa odseku 3 písm. a) až e) nevzniká fyzickej osobe, ktorá dosiahla vek, pri ktorom vzniká nárok na starobný dôchodok.“.

**7.** V § 9 ods. 3 sa za písm. e) vkladá nové písm. f), ktoré znie:

„f) minimálny dôchodkový príjem.“.

**8.** Za § 14 sa vkladá nový § 14a, ktorý znie:

„§ 14a

Minimálny dôchodkový príjem

(1) Minimálny dôchodkový príjem je určený na zabezpečenie spoločensky prijateľných životných podmienok fyzickej osoby, ktorá dosiahla vek potrebný na nárok na starobný dôchodok.

(2) Minimálny dôchodkový príjem je

a) 300 eur mesačne, ak ide o jednotlivca,

b) 500 eur mesačne, ak ide o dvojicu.

(3) Nárok na minimálny dôchodkový príjem podľa odseku 2 vzniká

a) jednotlivcovi vtedy, ak je poberateľom starobného dôchodku alebo predčasného starobného dôchodku a získal obdobie dôchodkového poistenia43a) aspoň 40 rokov,

b) dvojici vtedy, ak sú obaja poberateľmi starobného dôchodku alebo predčasného starobného dôchodku a obaja získali obdobie dôchodkového poistenia43a) každý aspoň 40 rokov.

(4) Ak člen domácnosti spĺňa podmienky podľa § 7 ods. 2 písm. a) a získal obdobie dôchodkového poistenia menej ako 40 rokov, suma minimálneho dôchodkového príjmu sa znižuje

a) pri jednotlivcovi o 1 % za každý rok, o ktorý je obdobie dôchodkového poistenia kratšie ako 40 rokov,

b) pri dvojici o 0,5 % za každého člena domácnosti za každý rok, o ktorý je obdobie dôchodkového poistenia kratšie ako 40 rokov.

(5) Ak je člen domácnosti podľa odseku 4 poberateľom vdovského dôchodku alebo vdoveckého dôchodku, suma minimálneho dôchodkového príjmu sa zvyšuje o 25 % vdovského dôchodku alebo vdoveckého dôchodku, najviac však v sume podľa odseku 2.

(6) Ak má člen domácnosti nárok na minimálny dôchodkový príjem, nevzniká mu nárok na pomoc v hmotnej núdzi podľa § 9 ods. 3 písm. b) až e); v takom prípade nevzniká nárok na dávku podľa § 9 ods. 3 písm. a) ani ostatným členom domácnosti.

(7) Odsek 6 časť vety za bodkočiarkou sa nepoužije, ak je suma minimálneho dôchodkového príjmu nižšia ako suma nároku, ktorý by členom domácnosti vznikol spoločne podľa § 9 ods. 3 písm. a); v takom prípade vzniká členom domácnosti nárok na dávku podľa § 9 ods. 3 písm. a) v sume rozdielu medzi nárokom členov domácnosti podľa § 9 ods. 3 písm. a) a minimálnym dôchodkovým príjmom.“.

Poznámka pod čiarou k odkazu 43a) znie:

„43a) § 60 zákona č. 461/2003 Z. z. o sociálnom poistení v znení neskorších predpisov.“.

**9.** V § 15 ods. 1 znie: „Suma pomoci v hmotnej núdzi sa určí ako rozdiel medzi úhrnom súm uvedených v § 10 ods. 2 a 3, § 11 ods. 2, § 12 ods. 2, § 13 ods. 2, § 14 ods. 2 a § 14a a úhrnom súm príjmu podľa § 4.“.

**10.** V § 15 ods. 3 sa slová „§ 10 až 14“ nahrádzajú slovami „§ 10 až 14a“.

**Čl. II**

 Tento zákon nadobúda účinnosť 1. januára 2015.